ועדת הכלכלה, כנסת 20, פרוטוקול מספר 911, 2018-12-31 10:15

איתן כבל: בוקר טוב, תקנות המתווכים במקרקעין (פעולות שיווק) (תיקון), התשע"ז-2017.

איתן כבל: גברתי מנהלת הוועדה, היועצת המשפטית, רשמת, דובר, ערוץ הכנסת.

איתן כבל: ברשותכם, אומר כך בפתיח: אני לא מתכוון לקיים דיון בתקנות, מכמה סיבות.

איתן כבל: זה מונח לפתחי בתוך ההליך שהכנסת התפזרה.

איתן כבל: לא התעמקתי בזה.

איתן כבל: הגיעו אליי המון-המון טלפונים והשגות של מתווכים בעניין הזה.

איתן כבל: אין לי אפילו עמדה.

איתן כבל: דיון שיש לו עוד דיון – אני לא מקיים אותו.

איתן כבל: כלומר אם אני לא יודע שאני מגיע, מתקתק עניין – שוב, אמרתי – אני מביא דברים רק שהם בהסכמה, או הממשק הזה, שאני יודע לומר: אני כבר בסוף הדרך, כמו הדיון הבא, שהוועדה דנה בו אפילו יותר מדי שעות, אם אומר את זה קצת בהגזמה.

איתן כבל: בעניין הזה אין לי שום כוונה לקיים את הדיון.

איתן כבל: גם באתי בדברים עם נציגי המתווכים.

איתן כבל: הם חשים את אותה תחושה בדיוק מנקודת המבט שלהם, ואני מצפה שגם אתם תאמרו לי את אותם דברים.

איתן כבל: בבקשה.

אראם שנאן: עו"ד אראם שנאן, לשכה משפטית, משרד המשפטים.

אראם שנאן: גם אנחנו קיבלנו במהלך הימים האחרונים המון הערות.

אראם שנאן: ההערות הללו גרמו לנו לבקש ישיבה נוספת.

אראם שנאן: פנינו ללשכת המתווכים לשאול את דעתם, וגם הם חושבים שיש לבצע את אותה חשיבה, אז אנחנו כרגע במשרד המשפטים מבצעים מהלך כולל, לבחון את כל תחום המתווכים וכל תחום התיווך, אז אנחנו מבקשים מיושב-ראש הוועדה, שלא יצביע עכשיו על התקנות, ולאפשר לנו לבחון את זה מחדש.

איתן כבל: בבקשה, חבר הכנסת פולקמן.

רועי פולקמן: אני מבין שזה העניין – דיברנו על זה גם בדיוק הקודם, אז אני לא מבין, למה הבאתם את זה שוב, אבל בסדר.

לאה ורון: זה לא הם שהביאו את זה.

רועי פולקמן: הם לא אמרו את זה בדיון הקודם.

רועי פולקמן: יש הערה אחת שאני מבקש, אם אתם כבר בוחנים הכול.

רועי פולקמן: הערתי את זה בפעם הקודמת – סוגיית הבלעדיות.

רועי פולקמן: ההגדרה של הבלעדיות חייבת להיבחן ברגע שנוגעים.

רועי פולקמן: אתם דיברתם על פעולות שיווק.

רועי פולקמן: ההגדרה היום של בלעדיות, שתלויה בחתימה על הסכם מיוחד, הוא דבר ארכאי, כיוון שגם פה, בסוף, אם כל פעולות ההצגה של הדירה, קרי השיווק, נעשות על-ידי מתווך, זה צריך להיות מוגדר בדירה בבלעדיות, שיש לזה משמעויות.

רועי פולקמן: כלומר כל האופציות להראות את הדירה.

רועי פולקמן: לא צריך את הפרוצדורה.

רועי פולקמן: כי מה היום הנוהג השכיח – שמתווך אומר: למה לי להגדיר את זה בבלעדיות?

רועי פולקמן: זה מייצר עליי מגבלות, אז אני לא מגדיר את זה.

רועי פולקמן: אבל בפועל הדירה הוא רק בידיים של מתווך אחד.

רועי פולקמן: הוא מראה אותו, רק הוא מפרסם אותו.

רועי פולקמן: הציבור לא יכול לראות את הדירה אלא דרך אותו מתווך, וזו הלכה למעשה בלעדיות.

רועי פולקמן: לכן אני מבקש, ככל שהדבר הזה נבחן, שסוגיות הבלעדיות ייבחנו.

איתן כבל: טוב.

איתן כבל: תודה.

איתן כבל: תחשבו על מה שפולקמן אמר, מה שאנחנו אמרנו.

איתן כבל: תודה רבה, הישיבה נעולה.